Un portret al lui Rareş Bogdan, realizat de artistul Victor Ceban din Republica Moldova, a fost expus la Muzeul Naţional al Satului ”Dimitrie Gusti” din Bucureşti, în cadrul unei expoziţii intitulate ”În Oglindă. Expresii plastice”.

”Noi avem o expoziţie a unor artişti plastici de la muzeul din Galaţi, se numeşte «În Oglindă. Expresii plastice» şi sunt expuse mai multe portrete”, a declarat, vineri, pentru News.ro, Paula Popoiu, directorul Muzeului Naţional al Satului.

Rareş Bogdan a publicat pe pagina sa de Facebook, vineri, imagini cu portretul său expus la Muzeul Satului, alături de mesajul: ”Surpriza Maestrului Ceban la Expoziţia deschisă ieri la Muzeul Satului din Bucureşti”.

În alte portrete sunt reprezentate personalităţi precum: ambasadoarea Israelului la Bucureşti, Tamar Samash, Mircea Pătrăşcoiu, Irina Cajal şi profesorul Nicolae Cajal, potrivit Paulei Popoiu.

Portret Rareş Bogdan, realizat de Victor Ceban (Foto: Facebook/ Rareş Bogdan)

Expoziţia include lucrări realizate de şase artişti şi va putea fi văzută la Muzeul Satului timp de aproximativ o lună, potrivit directorului muzeului.

Artiştii care sunt reprezentaţi în expoziţie sunt: Cristian Bedivan (sculptură), Denis Brînzei (sculptură), Victor Ceban (desen, pictură), Mirela Iordache (pictură), Gheorghe Miron (desen, pictură), Irina Panţiru (pictură), potrivit paginii de Facebook a expoziţiei.

Expoziţia este deschisă publicului în perioada 18 mai – 25 iunie, la Sala ”H.H.Stahl”, de miercuri până duminică, între orele 10.00 - 18.00.







Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.